RESOLUCIÓN do 28 de abril de 2006, da Secretaría Xeral de Política Lingüística, pola que se anuncia a convocatoria de encontros, seminarios, xornadas e actividades de formación e de intercambio de experiencias para os responsables e os compoñentes dos equipos de normalización lingüística e para o profesorado en xeral dos centros de ensino non universitario públicos, privados e privados concertados da Comunidade Autónoma de Galicia.
CONSELLERÍA DE PRESIDENCIA, ADMINISTRACIÓNS PÚBLICAS E XUSTIZA — III. OUTRAS DISPOSICIÓNS — 09/05/2006

A Lei 3/1983, de normalización lingüística, encoméndalles ás autoridades educativas que tomen as medidas oportunas para promover o uso progresivo
do galego no ensino. Ese uso debe contribuír a que o alumnado do ensino non universitario vaia acabando os distintos ciclos cun dominio similar de galego e de castelán.
Entre as medidas que a Administración educativa está levando a cabo, figuran a formación do profesorado en lingua galega e a constitución dos equipos de normalización lingüística nos centros educativos. Estes equipos, actualmente regulados polo disposto no Decreto 324/1996, do 26 de xullo, e no Decreto 374/1996, do 17 de outubro (DOG do 9 de agosto e do 21 de outubro, respectivamente), teñen como función principal a de potenciar o uso da lingua galega nos centros de ensino non universitario, e son os encargados de elaborar e dinamizar un plan anual de actividades tendentes á consecución dos obxectivos establecidos polo centro en relación coa normalización do idioma e a cultura de Galicia.
Cómpre, entón, dinamizar as actuacións deses equipos mediante a promoción da formación dos seus membros e o intercambio e a difusión das experiencias entre os distintos centros.
Por outra banda, e dado que o labor de promoción lingüística é tarefa xeral de todo o profesorado, é preciso mellorar a formación, especialmente lingüística, non só dos membros deses equipos, senón tamén de todo o profesorado en xeral.
Así mesmo, o Plan xeral de normalización da lingua galega, aprobado por unanimidade no Parlamento de Galicia o día 22 de setembro de 2004, contén, entre outras, varias medidas dirixidas ao profesorado e encamiñadas a renovar a política lingüística con respecto ao uso do galego, axeitándoa aos tempos actuais, co fin de equilibrar unha situación social de desigualdade entre os dous idiomas, o que exixe medidas favorables ao galego para acadar ese equilibrio.
Por todo isto, a secretaria xeral de Política Lingüística
RESOLVE:
Artigo 1º.-Obxecto.
1. Anúncianse seminarios, xornadas, encontros e actividades de formación e de intercambio de experiencias para as persoas responsables e para as persoas compoñentes dos equipos de normalización lingüística constituídos nos centros educativos non universitarios públicos, privados e privados concertados da Comunidade Autónoma de Galicia, para o profesorado que imparte cursos de formación en lingua galega e para o profesorado en xeral dos centros educativos. Para isto teranse en conta o número de solicitudes e as dispoñibilidades orzamentarias.
2. O gasto ocasionado pola celebración destes cursos financiarase con cargo á partida orzamentaria 04.60.353E.640.2 dos orzamentos xerais da Comunidade Autónoma de Galicia para o ano 2006, aprobados pola Lei 7/2005, do 29 de decembro. A contía máxima para este fin será de 135.600 A.
3. Os módulos de retribución destas actividades son os que a seguir se relacionan:
-Retribución relator/a ou conferenciante: 125 A por sesión.
-Retribución coordinación (só nos casos excepcionais e logo da autorización da secretaria xeral de Política Lingüística): 180 A.
-Retribución por estudo, avaliación e informe das actividades: 25 A/hora.
-Retribución persoal subalterno ou auxiliar para os cursos que se realicen en centros educativos: 120 A.
-Desprazamento relatores/as, docentes ou conferenciantes: número de quilómetros x 0.168283 A.
-Material para o curso: máximo, 700 A.
Artigo 2º.-Profesorado.
O profesorado destes cursos nomearao a Secretaría Xeral de Política Lingüística, logo da proposta dos gabinetes de normalización lingüística, a través dos/das delegados/as provinciais da Consellería de Presidencia, Administracións Públicas e Xustiza, para o que se terán en conta os límites establecidos na Lei 53/1984, do 26 de decembro, e no Real decreto 598/1985, do 30 de abril, sobre incompatibilidades, así como tamén no Decreto 165/1988, do 16 de xuño, polo que se declara de interese público a realización de cursos e actividades de formación de lingua galega, no que respecta ao persoal docente que impartirá estes cursos, feito que se acreditará enviando declaración xurada na cal, de xeito expreso, se poña de manifesto que non incorre nos casos previstos nas disposicións anteriores. Preverase, así mesmo, que, ao abeiro do disposto no artigo 200 do Real decreto lexislativo 2/2000, do 16 de xuño, de contratos das administracións públicas, se van designar os profesores docentes tendo
en conta a súa solvencia técnica e científica para impartir as actividades referidas.
Artigo 3º.-Finalidade, contidos e normativa.
1. O obxectivo destes seminarios, xornadas, encontros e actividades é a formación lingüística e sociolingüística do profesorado, co fin de conseguir o aumento da utilización da lingua galega no ensino e, en consecuencia, mellorar o dominio que o alumnado ten do idioma galego e incrementar o seu uso.
2. O contido destes seminarios, encontros e actividades centrarase, fundamentalmente, nas compe
tencias que, no Decreto 324/1996, do 26 de xullo, e no Decreto 374/1996, do 17 de outubro (DOG do 9 de agosto e do 21 de outubro, respectivamente), se lles encomendan aos equipos de normalización lingüística, e mais no establecido no Decreto 247/1995, do 14 de setembro, e no Decreto 66/1997, do 21 de marzo, que regulan o uso do galego no ensino e na Administración educativa.
3. Todas as actividades que se realicen nestas actividades de formación faranse en galego e ateranse, no tocante á normativa e ao uso correcto do idioma (tal e como determina a disposición adicional da Lei 3/1983, do 15 de xuño, de normalización lingüística, DOG do 14 de xullo), ao establecido pola Real Academia Galega na sesión plenaria do 12 de xullo de 2003.
Artigo 4º.-Lugar de realización e tipos de actividades.
1. En canto ás actividades, tanto o contido concreto de cada unha delas coma todo o referente á súa organización, anunciaraas publicamente a Secretaría Xeral de Política Lingüística nos xornais de Galicia. Así mesmo, enviarase unha relación destas a todos os centros educativos.
2. As localidades de celebración, as datas de comezo e mais os horarios dos seminarios, xornadas e encontros determinaraos a Secretaría Xeral de Política Lingüística segundo as solicitudes presentadas e a súa distribución xeográfica.
Artigo 5º.-Duración, asistencia e recoñecemento.
1. A duración de cada seminario, encontro, xornada ou actividade poderá variar segundo a programación que a Secretaría Xeral de Política Lingüística dispoña.
2. A asistencia a todas as sesións destes seminarios, xornadas, encontros e actividades será obrigatoria.
3. Ás persoas que participen nos seminarios, xornadas, encontros e actividades outorgaráselles un certificado de asistencia.
4. Estes seminarios, xornadas, encontros e actividades de formación recoñeceránselle, para os efectos de cómputo de sexenios, ao profesorado que os realice e os supere.
5. En cada anuncio de actividades determinarase a prioridade das persoas asistentes e a súa duración.
Artigo 6º.-Solicitudes e resolución.
1. As solicitudes presentaranse, utilizando os formularios que figuran como modelos nos anexos desta orde, no rexistro das delegacións provinciais da Consellería de Presidencia, Administracións Públicas e Xustiza, ou tramitaranse por calquera dos medios que recolle o artigo 38.4º da Lei 30/1992, do 26
de novembro, de réxime xurídico das administracións públicas e do procedemento administrativo común. A presentación da solicitude debidamente documentada habilita a súa aceptación.
2. O prazo de presentación das solicitudes para calquera actividade será de vinte días hábiles logo do anuncio de cada actividade.
3. As listaxes de persoas admitidas faranse públicas nos taboleiros de anuncios do gabinete de normalización lingüística da delegación provincial da Consellería de Presidencia, Administracións Públicas e Xustiza correspondente.
4. O número de persoas asistentes a cada seminario, encontro ou actividade será de 20 como mínimo.
5. A Secretaría Xeral de Política Lingüística resolverá as accións formativas que se realicen ao abeiro desta resolución a través das delegacións provinciais da Consellería da Presidencia, Administracións Públicas e Xustiza e publicaraas no taboleiro de anuncios da propia secretaría xeral e dos gabinetes de normalización lingüística das catro delegacións provinciais.
Contra esta resolución, as persoas interesadas poderán interpoñer recurso de alzada perante o conselleiro de Presidencia, Administracións Públicas e Xustiza no prazo dun mes, que se contará a partir da súa notificación, segundo o disposto nos artigos 114 e 115 da Lei 30/1992, do réxime xurídico das administracións públicas e do procedemento administrativo común, modificada pola Lei 4/1999.
De non recaer resolución expresa no prazo de seis meses, que se contarán desde a publicación desta convocatoria no DOG, as solicitudes entenderanse desestimadas.
Disposicións derradeiras
Primeira.-De conformidade co establecido no Decreto 44/2006, do 2 de marzo, de estrutura orgánica dos órganos superiores dependentes da Presidencia da Xunta de Galicia e de acordo co previsto no artigo 13 da Lei 30/1992, do 26 de novembro, de réxime xurídico das administracións públicas e do procedemento administrativo común, modificada pola Lei 4/1999, do 13 de xaneiro, a secretaria xeral de Política Lingüística decide autorizar as delegacións provinciais da Consellería de Presidencia, Administracións Públicas e Xustiza a competencia para que resolvan as convocatorias das actividades de formación incluídas nesta resolución.
Segunda.-Esta resolución entrará en vigor o día seguinte ao da súa publicación no Diario Oficial de Galicia.
Santiago de Compostela, 28 de abril de 2006.
María Sol López Martínez
Secretaria xeral de Política Lingüística